สวัสดีครับคุณ อายุ 33 ปี น้ำหนัก 103 สูง 170 ออกกำลังกายเป็นประจำ อาทิตย์ละ 4 ครั้ง ปกติมีโรคประจำตัวคือโรคกระเพาะและกรดไหลย้อน ทานยา Omeprazole อยู่ประจำเป็นระยะๆ แต่ช่วงหลังมามีอาการที่แตกต่างไปจากเดิมคือ หน่วงๆและรู้สึกแสบร้อนท้องด้านซ้ายล่างต่ำกว่าสะดือเกือบถึงช่วงเอวช่วงกระดูกเชิงกราน มีอาการปวดจี๊ดๆ เป็นครั้งคราว บริเวณใกล้เคียง บางทีรู้สึกเหมือนท้องจะระเบิด เวลานอนจะรู้สึกถึงอาการแสบมากขึ้นที่ท้องด้านซ้ายล่าง ตอนนี้พยายามปรับการทานอาหาร ไม่กินเผ็ด ทานน้อยลง ทานสมุนไพรขมิ้นชัน กรดไหลย้อนพอทุเลาลงบ้างแต่ก็ยังมีอาการจุกแน่นบ้าง ไม่ทราบว่า ปวดตรงนี้เกี่ยวกับโรคอะไรได้บ้างครับ ขอบคุณ สำหรับคำแนะนำครับ
สวัสดีค่ะ ผู้ที่มีอาการปวดท้องปวดแสบท้อง ไม่สบายท้อง จุกแน่นท้อง ท้องอืด โดยที่ขับถ่ายปกติ ส่วนใหญ่พบว่าเป็นโรคเกี่ยวกับทางเดินอาหารอย่างโรคกระเพาะอาหารอักเสบ กรดไหลย้อน แผลในกระเพาะอาหาร เบื้องต้นแพทย์จะรักษาตามความเหมาะสมโดยอาจให้ยาลดกรด ยาขับลม ยาเคลือบกระเพาะ ยาแก้ปวดท้อง ผู้ป่วยส่วนหนึ่งจะอาการดีขึ้นและหายไปภายใน 2 สัปดาห์ แต่บางส่วนจำเป็นต้องได้รับยาอย่างต่อเนื่อง หากอาการไม่ดีขึ้น แพทย์จะพิจารณาส่องกล้องทางเดินอาหารและอาจให้ยาปฏิชีวนะฆ่าเชื้อแบคทีเรียที่เป็นสาเหตุทำให้เป็นแผลในกระเพาะอาหารค่ะ นอกจากการรักษาทางการแพทย์แล้ว ต้องอาศัยความมีวินัยในการดูแลตัวเอง เช่น ทานอาหารและยาให้ตรงเวลา ไม่ดื่มน้ำอัดลม เครื่องดื่มที่มีแอลกอฮอล์หรือคาเฟอีน ทานอาหารที่ย่อยง่าย หลีกเลี่ยงอาหารรสจัด เป็นต้น